Wikiloc - 198. Senderisme en tren: del Baixador de V. a Barcelona pel pantà de Vallvidrera, turó d'en Cors i St. Pere Màrtir (100 Cims)
Senderisme en tren
Senderisme en tren on Wikiloc
198. Senderisme en tren: del Baixador de V. a Barcelona pel pantà de Vallvidrera, turó d'en Cors i St. Pere Màrtir (100 Cims) on Wikiloc

198. Senderisme en tren: del Baixador de V. a Barcelona pel pantà de Vallvidrera, turó d'en Cors i St. Pere Màrtir (100 Cims)
LA TRAVESSA Us suggerim un agradable recorregut per Collserola ple d'interessants elements tant naturals, patrimonials com històrics. Des de l'estació del Baixador de Vallvidrera dels FGC us volem acompanyar fins a l'estació de metro de Zona Universitària, en plena Diagonal barcelonina. La ruta que us proposem trepitja una de les joies del Parc Natural de Collserola, el pantà de Vallvidrera, un petit embassament situat a l'obaga de la serra que compta amb una zona de pícnic a tocar de la caseta d'Aigües i on podem fins i tot trobar algun senzill restaurant. D'interès és treure el nas al túnel de la Mina Grott, un túnel de prop d'un quilòmetre que connecta el pantà amb amb la part baixa del barri de Vallvidrera, a prop de l'estació inferior del Funicular de Vallvidrera. Si ja us ha agradat l'espai de l'entorn del pantà, el corriol que ens portarà fins al cim del turó d'en Cors, no es quedarà enrere. Alzines, pins, roures i dues ombrívoles fonts, la de Can Llevallol i la d'Espiganosa, us amaniran la caminada. Després de gaudir de les vistes des del Mirador del Turó d'en Cors, una ample, i ja no tant plaent pista, ens portarà fins al cim de Sant Pere Màrtir, una muntanya que tot i estar força espatllada per unes antenes de telecomunicacions, està inclosa a la llista dels 100 Cims de la FEEC. I és que a més de les àmplies vistes que s'abasten d'aquí, podrem veure les restes de l'antiga ermita que hi havia, així com les antigues plataformes de les bateries antiaèries republicanes de la Guerra Civil. La ruta es pot fer en qualsevol sentit. En la que us la expliquem té l'avantatge de tenir menys desnivell de pujada. A més a més, la part entre Sant Pere Màrtir i la Barcelona és molt dreta, millor fer-la baixada amb calma mentre bavegem tot observant les 'casetes' de Pedralbes. Podeu consultar una variant circular d'aquesta travessa, passant pels turons de Castellví i Can Pasqual i el pantà de Vallvidrera a la ruta de Senderisme en tren Ruta ST202 Circular al pantà de Vallvidrera. La baixada des de Sant Pere Màrtir es pot fer també seguint el PR-C 171, però és més llarg que la baixada que seguim i transita per zones semi-urbanes. La travessa que us proposem baixa pel barri de La Mercè, un poble de casetes blanques dins de Barcelona. Si no el coneixeu us sorprendrà. Abans de començar, i si disposeu de temps, podeu acotar-vos a Vil·la Joana, residència on el 10 de juny de 1910 va morir el poeta català Joan Maragall. La casa depèn del Museu d'Història de Barcelona, i es pot visitar. Per arribar-hi cal caminar, això sí, 10 min. en sentit contrari a la ruta que farem, però si està obert, val la pena acostar-s'hi. ELS TRENS -Estació de sortida: Baixador de Vallvidrera (FGC): estació de la línia Barcelona-Vallès del Ferrocarrils de la Generalitat. Fora el recinte, en direcció a la caminada, passem per un restaurant. -Estació d’arribada: Metro Zona Universitària (TMB): finalitzem la travessa agafant el metro de Barcelona a l'estació de Zona Universitària, on trobem les línies L3,L9 i L10. Podeu consultar aquí els HORARIS DELS FERROCARRILS DE LA GENERALITAT